Diari Oficial de la Generalitat Valenciana


Sumari del DOGV 6933, del 31-12-2012 (2012/11060)

ORDE 15/2012, de 27 de desembre, de la Conselleria d'Hisenda i Administració Pública, per la qual es desplega el Decret 134/2012, de 7 de setembre, del Consell, pel qual es crea i es regula el Registre de Factures de la Generalitat.
----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/12/27/15/dof/vci/html**

### Dades del document

Número de DOGV
:   6933

Data del DOGV
:   31-12-2012

Secció del DOGV
:   I. DISPOSICIONS GENERALS

Número del document
:   2012/11573


Data del document
:   27-12-2012

Organisme emissor
:   Conselleria d'Hisenda i Administració Pública

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Administració Pública
    * legislació
    * facturació
    * control financer
    * proveïdor
    * despesa
    * comerç electrònic
    * telemàtica

ORDE 15/2012, de 27 de desembre, de la Conselleria d'Hisenda i Administració Pública, per la qual es desplega el Decret 134/2012, de 7 de setembre, del Consell, pel qual es crea i es regula el Registre de Factures de la Generalitat. [2012/11565]  
PREÀMBUL  
  
Pel Decret 134/2012, de 7 de setembre, del Consell (DOCV 6858, 10.09.2012), es crea i es regula el Registre de Factures de la Generalitat, aplicable a tots els òrgans de l'Administració de la Generalitat i les entitats autònomes de caràcter administratiu.   
Per a permetre la realització de les funcions atribuïdes al Registre de Factures de la Generalitat, es considera necessari desenrotllar les oportunes mesures tècniques i administratives, tal com establix la disposició addicional única de l'indicat Decret 134/2012.  
Així, fa falta dissenyar la corresponent aplicació informàtica que permeta la gravació de les factures i l'obtenció en tot moment d'informació sobre la seua aplicació al pressupost de la Generalitat. Per a complir esta finalitat, l'esmentada aplicació haurà de relacionar-se amb altres sistemes de recopilació i tractament de dades que actuen en l'àmbit de la Generalitat.  
L'article 2, apartat segon, de l'esmentat Decret 134/2012, de 7 de setembre, disposa que hauran d'habilitar-se les unitats de registre que calga per a anotar i inscriure les factures que presenten els proveïdors. En este sentit, es publiquen les unitats de registre de factures, i s'indica la seua localització. Així mateix, esta orde establix la manera d'identificar els departaments a què han de dirigir-se les factures, a fi de facilitar-ne i agilitar-ne la tramitació.  
  
La disposició transitòria única del Decret 134/2012, de 7 de setembre, preveu la instrumentació d'un procediment transitori per a la integració en el Registre de Factures de totes aquelles factures que estan pendents de reconeixement en la data d'entrada en vigor del decret. Així, cal establir un termini màxim per a procedir a esta integració, de manera que el registre que es crea oferisca una informació actualitzada.  
En virtut del que s'ha exposat, en l'exercici de les atribucions conferides segons l'article 28.e de la Llei 5/1983, de 30 de desembre, del Consell, així com per la disposició addicional única del Decret 134/2012, de 7 de setembre (DOCV 6858, 10.09.2012), pel qual es crea i es regula el Registre de Factures de la Generalitat,  
  
ORDENE  
  
Article 1. Suport tecnològic del Registre de Factures de la Generalitat  
1. Com a instrument tecnològic per a la gestió del Registre de Factures de la Generalitat, creat pel Decret 134/2012, de 7 de setembre, del Consell, s'ha d'implementar la corresponent aplicació informàtica.  
Esta aplicació informàtica permetrà la gravació de factures o documents justificatius emesos per tercers, l'anotació de l'aplicació pressupostària a què ha d'aplicar-se el gasto, el seguiment particularitzat de l'aplicació al pressupost de gastos de les corresponents obligacions econòmiques, així com la consulta, convenientment estructurada per tipus d'usuari, de les dades generades a partir d'este tractament de la informació.  
2. L'aplicació que done suport al Registre de Factures de la Generalitat s'ha d'intercomunicar amb el sistema d'informació comptable i amb el conjunt de sistemes i plataformes de l'àmbit economicofinancer de la Generalitat, així com amb les aplicacions informàtiques que realitzen l'anotació i seguiment de factures en l'Administració de la Generalitat i les entitats autònomes de caràcter administratiu.   
  
Article 2. Unitats de registre de factures  
Als efectes del que disposa l'article 3.2 del Decret 134/2012, de 7 de setembre, es publiquen, com a annex a esta orde, les unitats de registre habilitades per a l'anotació i inscripció de factures en l'Administració de la Generalitat i les entitats autònomes de caràcter administratiu.  
La llista d'unitats de registre de factures es farà pública i es mantindrà actualitzada en el portal institucional de la Generalitat en Internet .  
  
Article 3. Departaments destinataris de factures  
A més de les altres dades o requisits que obligatòriament ha de contindre tota factura d'acord amb la normativa per la qual es regulen les obligacions de facturació, als efectes de facilitar la tramitació de les factures que presenten els proveïdors, s'hi haurà d'identificar el departament a què es dirigixen; amb indicació de la conselleria o entitat autònoma i l'òrgan, centre o unitat administrativa destinatari de les factures.  
  
  
DISPOSICIÓ TRANSITÒRIA  
  
Única. Integració de factures pendents de reconeixement  
Als efectes del que disposa la disposició transitòria única del Decret 134/2012, de 7 de setembre, del Consell, totes aquelles factures pendents de reconeixement a la data d'entrada en vigor de l'esmentat decret, hauran de quedar integrades en el Registre de Factures en el termini màxim de 15 dies des de la data d'entrada en vigor d'esta orde.   
  
La Intervenció General podrà autoritzar les excepcions que resulten necessàries per a l'adequat desenrotllament de les operacions de tancament de l'exercici 2012.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 27 de desembre de 2012  
  
El conseller d'Hisenda i Administració Pública,  
JUAN CARLOS MORAGUES FERRER  
  
ANNEX  
  
Unitats de registre habilitades per a l'anotació i inscripció de factures en l'Administració de la Generalitat i   
entitats autònomes de caràcter administratiu  
  
  
  
  
\* \* \* \* \* \*   
  
  
ANEXO  
  
Unidades de registro habilitadas para la anotación e inscripción de facturas en la Administración de la Generalitat   
y entidades autónomas de carácter administrativo  
  



Còpia Permalink ELI